Bi tweġiba għall-Kriżi Finanzjarja l-Kbira tal-2008-09 (Great Financial Crisis, GFC), l-Unjoni implimentat riformi sostanzjali tal-qafas prudenzjali applikabbli għall-banek sabiex ittejjeb ir-reżiljenza tagħhom u, b’hekk, tgħin sabiex tiġi evitata r-rikorrenza ta’ kriżi simili. Dawn ir-riformi kienu fil-biċċa l-kbira bbażati fuq standards internazzjonali adottati mill-2010 mill-Kumitat ta’ Basel dwar is-Superviżjoni Bankarja (Basel Committee on Banking Supervision, BCBS). L-istandards huma kollettivament magħrufin bħala l-istandards ta’ Basel III, ir-riformi ta’ Basel III jew il-qafas ta’ Basel III.

Is-servizzi tal-Kummissjoni kkonsultaw ukoll ripetutament lill-Istati Membri dwar l-implimentazzjoni mill-UE tal-elementi finali tar-riforma ta’ Basel III u reviżjonijiet possibbli oħrajn tas-CRR u tad-DRK fil-kuntest tal-Grupp ta’ Esperti tal-Kummissjoni dwar is-Settur Bankarju, il-Pagamenti u l-Assigurazzjoni (Expert Group for Banking, Payment and Insuran, EGBPI).

Self li jiffinanzja l-akkwist, l-iżvilupp jew il-kostruzzjoni ta’ art (acquisition, development or construction, ADC) ta’ kwalunkwe proprjetà immobbli residenzjali jew kummerċjali jġarrab riskju akbar. Dan ir-riskju akbar huwa dovut għall-fatt li s-sors tar-ripagament fil-bidu tas-self ikun bejgħ ippjanat, iżda inċert tal-proprjetà, jew inkella flussi ta’ flus sostanzjalment inċerti. It-trattament kurrenti tal-finanzjament spekulattiv ta’ proprjetà immobbli huwa bbażat biss fuq l-intenzjoni tal-mutwatarju li jbigħ mill-ġdid il-proprjetà għal profitt, mingħajr ma jitqies sa liema punt ir-ripagament ikun ċert. Għalhekk, fl-Artikolu 4 ġiet introdotta definizzjoni ġdida u jiddaħħal Artikolu 126a ġdid sabiex jiġi introdott it-trattament speċifiku tal-piż tar-riskju ta’ 150 % previst mill-istandards ta’ Basel III għal self lil kumpaniji jew lil veikoli bi skop speċjali li jiffinanzjaw l-ADC ta’ kwalunkwe proprjetà residenzjali jew kummerċjali. Min-naħa l-oħra, it-trattament kurrenti tal-piż tar-riskju ta’ 150 % għal “finanzjament spekulattiv tal-proprjetà immobbli” jitneħħa billi huwa bbażat biss fuq l-intenzjoni tal-mutwatarju li jerġa’ jbigħ il-proprjetà għal profitt, mingħajr ma jitqies sa liema punt ir-ripagament ikun inċert. F’konformità mal-istandards ta’ Basel III, l-Artikolu 126a jippermetti li jiġi assenjat piż tar-riskju ta’ 100 % għall-iskoperturi residenzjali tal-ADC bil-kundizzjoni li jiġu ssodisfati ċerti kundizzjonijiet ta’ mitigazzjoni tar-riskju (f’termini ta’ standards ta’ sottoskrizzjoni, ta’ proporzjon ta’ kuntratti ta’ qabel il-bejgħ jew ta’ qabel il-lokazzjoni u ta’ ekwità f’riskju).

Fl-2016, il-BCBS ippubblika l-ewwel sett ta’ standards riveduti tar-riskju tas-suq, magħruf bħala r-rieżami fundamentali tal-portafoll tan-negozjar (fundamental review of the trading book, FRTB) sabiex jiġu indirizzati n-nuqqasijiet identifikati tal-qafas tar-rekwiżiti ta’ kapital tar-riskju tas-suq għall-pożizzjonijiet tal-portafoll tan-negozjar. Matul il-monitoraġġ tal-impatt tal-istandards tal-FRTB, il-BCBS identifika numru ta’ problemi fl-istandards tal-FRTB u, b’riżultat ta’ dan, ippubblika standards tal-FRTB riveduti f’Jannar 2019.

Ir-restrizzjonijiet il-ġodda ta’ mmudellar skont l-istandards ta’ Basel III huma relattivament limitati fir-rigward tat-trattament ta’ skoperturi fuq self speċjalizzat skont l-approċċi IRB. Filwaqt li japplikaw minimi tal-parametri, l-approċċ A-IRB għadu disponibbli indipendentement mid-daqs tad-debitur, għall-kuntrarju tat-trattament applikabbli għal skoperturi korporattivi oħrajn. Madankollu, il-minimi tal-parametri l-ġodda applikabbli għall-iskoperturi korporattivi japplikaw ukoll għal skoperturi fuq self speċjalizzat mingħajr ma jingħata rikonoxximent lill-prattiki speċifiċi ta’ self li jinvolvu arranġamenti ta’ sigurtà sabiex jiġi mmitigat ir-riskju ta’ kreditu.

L-Artikoli 433b u 433c huma emendati sabiex jinkludu l-obbligu għal istituzzjonijiet żgħar u mhux kumplessi, kif ukoll għal istituzzjonijiet mhux elenkati oħrajn, li jiddikjaraw fuq bażi annwali informazzjoni dwar l-ammont u l-kwalità tal-iskoperturi produttivi, improduttivi u mrażżnin għal self, għal titoli ta’ dejn u għal skoperturi li ma jidhrux fil-karta tal-bilanċ, u informazzjoni dwar skoperturi wara d-data tal-għeluq. L-emendi proposti huma allinjati mal-pjan ta’ azzjoni tal-Kunsill tal-2017 dwar l-NPLs, li stieden lill-ABE timplimenta sa tmiem l-2018 rekwiżiti ta’ divulgazzjoni mtejba dwar il-kwalità tal-assi u s-self improduttiv għall-istituzzjonijiet kollha. Barra minn hekk, il-bidliet ikunu jiżguraw konsistenza sħiħa mal-Komunikazzjoni dwar “L-indirizzar ta’ self improduttiv wara l-pandemija tal-COVID-19”. L-estensjoni tar-rekwiżiti ta’ divulgazzjoni fil-punti (c) u (d) tal-Artikolu 442 għal istituzzjonijiet żgħar u mhux kumplessi u għal istituzzjonijiet oħrajn mhux elenkati ma toħloq l-ebda piż addizzjonali għal dawn l-istituzzjonijiet għal żewġ raġunijiet. L-ewwel nett, dawn l-istituzzjonijiet diġà qed jiddikjaraw informazzjoni relatata mal-NPLs ibbażata fuq il-Linji Gwida tal-ABE dwar id-divulgazzjoni tal-NPLs, li segwew il-pjan ta’ azzjoni tal-Kunsill tal-2017 u, bħalissa, huma riflessi fir-Regolament ta’ Implimentazzjoni tal-Kummissjoni (UE) 2021/637 tal-15 ta’ Marzu 2021. It-tieni nett, ladarba ċ-ċentralizzazzjoni tad-divulgazzjonijiet permezz tal-pjattaforma fuq il-web tal-ABE tkun implimentata, l-informazzjoni dwar l-NPLs tista’ tiġi estratta mir-rapportar superviżorju, u b’hekk jitnaqqas il-piż għall-istituzzjonijiet kollha u jiġi eliminat kwalunkwe piż għal dawk żgħar u mhux kumplessi.

(2)Sabiex jiġu indirizzati dawk il-problemi, sabiex tiġi pprovduta ċertezza legali u sabiex jiġi indikat l-impenn tagħna quddiem is-sħab internazzjonali tagħna fil-G20, huwa ta’ importanza kbira li jiġu implimentati b’fedeltà l-elementi pendenti tar-riforma ta’ Basel III. Fl-istess ħin, jenħtieġ li l-implimentazzjoni tevita żieda sinifikanti fir-rekwiżiti ta’ kapital ġenerali għas-sistema bankarja tal-UE kollha kemm hi u tqis l-ispeċifiċitajiet tal-ekonomija tal-UE. Meta jkun possibbli, jenħtieġ li l-aġġustamenti għall-istandards internazzjonali jiġu applikati fuq bażi tranżizzjonali. Jenħtieġ li l-implimentazzjoni tgħin sabiex jiġu evitati żvantaġġi kompetittivi għall-istituzzjonijiet tal-UE, b’mod partikolari fil-qasam tal-attivitajiet kummerċjali, fejn l-istituzzjonijiet tal-UE jikkompetu direttament mal-pari internazzjonali tagħhom. Barra minn hekk, jenħtieġ li l-approċċ propost ikun koerenti mal-loġika tal-Unjoni Bankarja u jevita aktar frammentazzjoni tas-Suq Uniku għall-banek. Fl-aħħar nett, jenħtieġ li jiżgura l-proporzjonalità tar-regoli u jimmira li jkompli jnaqqas l-ispejjeż tal-konformità, b’mod partikolari għal istituzzjonijiet iżgħar, mingħajr ma jiġu llaxkati l-istandards prudenzjali.

(3)Ir-Regolament (UE) Nru 575/2013 jippermetti lill-istituzzjonijiet jikkalkolaw ir-rekwiżiti ta’ kapital tagħhom jew billi jużaw approċċi standardizzati, jew billi jużaw approċċi bbażati fuq mudelli interni. L-approċċi bbażati fuq mudelli interni jippermettu lill-istituzzjonijiet jistmaw il-biċċa l-kbira tal-parametri meħtieġa sabiex jikkalkolaw ir-rekwiżiti ta’ kapital waħedhom, filwaqt li l-approċċi standardizzati jirrikjedu li l-istituzzjonijiet jikkalkolaw ir-rekwiżiti ta’ kapital bl-użu ta’ parametri fissi, li huma bbażati fuq suppożizzjonijiet relattivament konservattivi u stabbiliti fir-Regolament (UE) Nru 575/2013. F’Diċembru 2017, il-Kumitat ta’ Basel iddeċieda li jintroduċi minimu aggregat tal-output. Din id-deċiżjoni kienet ibbażata fuq analiżi mwettqa malli feġġet il-kriżi finanzjarja tal-2008-2009, li żvelat li l-mudelli interni għandhom it-tendenza li jissottovalutaw ir-riskji li l-istituzzjonijiet ikunu skoperti għalihom, speċjalment għal ċerti tipi ta’ skoperturi u ta’ riskji, u għalhekk, għandhom it-tendenza li jirriżultaw f’rekwiżiti ta’ kapital insuffiċjenti. Meta mqabblin mar-rekwiżiti ta’ kapital ikkalkolati bl-użu tal-approċċi standardizzati, il-mudelli interni jipproduċu, bħala medja, rekwiżiti ta’ kapital aktar baxxi għall-istess skoperturi.

(4)Il-minimu tal-output jirrappreżenta waħda mill-miżuri ewlenin tar-riformi ta’ Basel III. Għandu l-għan li jillimita l-varjabbiltà mhux ġustifikata fir-rekwiżiti ta’ kapital regolatorji prodotti minn mudelli interni u t-tnaqqis eċċessiv fil-kapital li istituzzjoni li tuża mudelli interni tista’ tikseb b’mod relattiv għal istituzzjoni li tuża l-approċċi standardizzati riveduti. Dawn l-istituzzjonijiet jistgħu jagħmlu dan billi jistabbilixxu limitu aktar baxx għar-rekwiżiti ta’ kapital li huma prodotti mill-mudelli interni tal-istituzzjonijiet għal 72,5 % tar-rekwiżiti ta’ kapital li jkunu japplikaw li kieku jintużaw approċċi standardizzati minn dawk l-istituzzjonijiet. Jenħtieġ li l-implimentazzjoni tal-minimu tal-output iżżid b’fedeltà l-komparabbiltà tal-proporzjonijiet kapitali tal-istituzzjonijiet, tirrestawra l-kredibbiltà tal-mudelli interni u tiżgura li jkun hemm kundizzjonijiet ekwi bejn l-istituzzjonijiet li jużaw approċċi differenti għall-kalkolu tar-rekwiżiti ta’ kapital.

(5)Sabiex tiġi evitata l-frammentazzjoni tas-suq intern għall-banek, jenħtieġ li l-approċċ għall-minimu tal-output ikun koerenti mal-prinċipju tal-aggregazzjoni tar-riskju fost entitajiet differenti fl-istess grupp bankarju u l-loġika ta’ superviżjoni konsolidata. Fl-istess ħin, jenħtieġ li l-minimu tal-output jindirizza r-riskji li jirriżultaw minn mudelli interni kemm fl-Istati Membri domiċiljari kif ukoll f’dawk ospitanti. Għalhekk, jenħtieġ li l-minimu tal-output jiġi kkalkolat fl-ogħla livell ta’ konsolidazzjoni fl-Unjoni, filwaqt li sussidjarji li jinsabu fi Stati Membri oħrajn għajr il-kumpanija prinċipali tal-UE jenħtieġ li jikkalkolaw, fuq bażi subkonsolidata, il-kontribuzzjoni tagħhom għar-rekwiżit tal-minimu tal-output tal-grupp bankarju kollu. Jenħtieġ li dak l-approċċ jevita impatti mhux intenzjonati u jiżgura distribuzzjoni ġusta tal-kapital addizzjonali meħtieġ mill-applikazzjoni tal-minimu tal-output bejn l-entitajiet tal-grupp fl-Istati Membri domiċiljari u ospitanti skont il-profil tar-riskju tagħhom.

(6)Il-Kumitat ta’ Basel sab li l-approċċ standardizzat attwali għar-riskju ta’ kreditu (SA-CR) ma huwiex sensittiv biżżejjed għar-riskju f’numru ta’ oqsma, li jwassal għal kalkolu mhux preċiż jew mhux xieraq – jew għoli wisq jew baxx wisq – tar-riskju ta’ kreditu u, għalhekk, tar-rekwiżiti ta’ kapital. Għalhekk, jenħtieġ li d-dispożizzjonijiet dwar l-SA-CR jiġu riveduti sabiex tiżdied is-sensittività għar-riskju ta’ dak l-approċċ fir-rigward ta’ diversi aspetti ewlenin.

(7)Għall-iskoperturi klassifikati għal istituzzjonijiet oħrajn, jenħtieġ li wħud mill-piżijiet tar-riskju jiġu rrikalibrati f’konformità mal-istandards ta’ Basel III. Barra minn hekk, jenħtieġ li t-trattament tal-piż tar-riskju għal skoperturi mhux ikklassifikati għall-istituzzjonijiet isir aktar granulari u diżakkoppjat mill-piż tar-riskju applikabbli għall-gvern ċentrali tal-Istat Membru li fih ikun stabbilit il-bank, billi ma jiġi preżunt l-ebda appoġġ impliċitu tal-gvern għall-istituzzjonijiet.

(8)Għal skoperturi ta’ dejn subordinat u ta’ ekwità, huwa neċessarju trattament aktar granulari u strett tal-piż tar-riskju sabiex jiġi rifless ir-riskju ogħla ta’ telf ta’ skoperturi ta’ dejn subordinat u ta’ ekwità meta mqabblin ma’ skoperturi ta’ dejn, u sabiex jiġi evitat arbitraġġ regolatorju bejn il-portafoll bankarju u l-portafoll tan-negozjar. L-istituzzjonijiet tal-Unjoni għandhom investimenti ta’ ekwità strateġiċi u fit-tul f’impriżi finanzjarji u mhux finanzjarji. Billi l-piż tar-riskju standard għall-iskoperturi ta’ ekwità jiżdied fuq perjodu tranżizzjonali ta’ ħames snin, jenħtieġ li l-holdings ta’ ekwità strateġiċi eżistenti f’impriżi u f’impriżi tal-assigurazzjoni taħt influwenza sinifikanti tal-istituzzjoni jiġu anterjorati sabiex jiġu evitati effetti ta’ tfixkil u sabiex jiġi ppreservat ir-rwol tal-istituzzjonijiet tal-Unjoni bħala investituri ta’ ekwità dejjiema u strateġiċi. Madankollu, minħabba s-salvagwardji prudenzjali u s-sorveljanza superviżorja sabiex titrawwem l-integrazzjoni finanzjarja tas-settur finanzjarju, għall-holdings ta’ ekwità f’istituzzjonijiet oħrajn fl-istess grupp jew koperti bl-istess skema ta’ protezzjoni istituzzjonali, jenħtieġ li jinżamm ir-reġim attwali. Barra minn hekk, sabiex jissaħħu l-inizjattivi privati u pubbliċi bil-għan li tiġi pprovduta ekwità fit-tul lill-impriżi tal-UE, kemm jekk elenkati kif ukoll jekk mhux elenkati, jenħtieġ li l-investimenti ma jitqisux bħala spekulattivi meta jsiru bl-intenzjoni soda tal-maniġment superjuri tal-istituzzjoni li jinżammu għal tliet snin jew aktar.

(9)Sabiex jiġu promossi ċerti setturi tal-ekonomija, l-istandards ta’ Basel III jipprevedu diskrezzjoni superviżorja li tippermetti lill-istituzzjonijiet jassenjaw, f’ċerti limiti, trattament preferenzjali għal holdings ta’ ekwità magħmulin skont “programmi leġiżlattivi” li jinvolvu sussidji sinifikanti għall-investiment u jinvolvu sorveljanza governattiva u restrizzjonijiet fuq l-investimenti ta’ ekwità. Jenħtieġ li l-implimentazzjoni ta’ dik id-diskrezzjoni fl-Unjoni tgħin ukoll fit-trawwim ta’ investimenti ta’ ekwità fit-tul.

(10)Is-self korporattiv fl-Unjoni huwa pprovdut b’mod predominanti minn istituzzjonijiet li jużaw l-approċċi bbażati fuq klassifikazzjonijiet interni (internal ratings based, IRB) għar-riskju ta’ kreditu sabiex jikkalkolaw ir-rekwiżiti ta’ kapital tagħhom. Bl-implimentazzjoni tal-minimu tal-output, dawk l-istituzzjonijiet se jkollhom japplikaw ukoll l-SA-CR, li jiddependi fuq valutazzjonijiet tal-kreditu minn istituzzjonijiet tal-valutazzjoni tal-kreditu esterna (external credit assessment institutions, “ECAI”) sabiex tiġi ddeterminata l-kwalità tal-kreditu tal-mutwatarju korporattiv. Jenħtieġ li l-immappjar bejn il-klassifikazzjonijiet esterni u l-piżijiet tar-riskju applikabbli għal impriżi kklassifikati jkun aktar granulari, sabiex tali mmappjar isir konformi mal-istandards internazzjonali dwar din il-kwistjoni.

(11)Madankollu, il-biċċa l-kbira tal-impriżi tal-UE ma jfittxux klassifikazzjonijiet ta’ kreditu esterni, b’mod partikolari minħabba kunsiderazzjonijiet relatati mal-ispiża. Sabiex jiġu evitati impatti ta’ tfixkil fuq is-self bankarju lil impriżi mhux ikklassifikati u sabiex jiġi pprovdut biżżejjed żmien sabiex jiġu stabbiliti inizjattivi pubbliċi jew privati mmirati lejn iż-żieda fil-kopertura tal-klassifikazzjonijiet ta’ kreditu esterni, huwa neċessarju li jiġi pprovdut perjodu tranżizzjonali għal tali żieda fil-kopertura. Matul dan il-perjodu tranżizzjonali, jenħtieġ li l-istituzzjonijiet li jużaw l-approċċi IRB ikunu jistgħu japplikaw trattament favorevoli meta jikkalkolaw il-minimu tal-output tagħhom għal skoperturi tal-grad ta’ investiment għal korporattivi mhux ikklassifikati, filwaqt li jenħtieġ li jiġu stabbiliti inizjattivi sabiex jitrawwem l-użu mifrux tal-klassifikazzjonijiet ta’ kreditu. Jenħtieġ li dan l-arranġament tranżizzjonali jkun akkumpanjat minn rapport imħejji mill-Awtorità Bankarja Ewropea (“ABE”). Wara l-perjodu tranżizzjonali, jenħtieġ li l-istituzzjonijiet ikunu jistgħu jirreferu għall-valutazzjonijiet ta’ kreditu mill-ECAIs sabiex jikkalkolaw ir-rekwiżiti ta’ kapital għall-biċċa l-kbira tal-iskoperturi korporattivi tagħhom. Sabiex tiġi informata kwalunkwe inizjattiva futura dwar l-istabbiliment ta’ skemi ta’ klassifikazzjoni pubbliċi jew privati, jenħtieġ li l-Awtoritajiet Superviżorji Ewropej (ASE) jintalbu jħejju rapport dwar l-impedimenti għad-disponibbiltà ta’ klassifikazzjonijiet ta’ kreditu esterni mill-ECAIs, b’mod partikolari għall-impriżi, u dwar miżuri possibbli sabiex jiġu indirizzati dawn l-impedimenti. Sadanittant, il-Kummissjoni Ewropea tinsab lesta li tipprovdi appoġġ tekniku lill-Istati Membri permezz tal-Istrument ta’ Appoġġ Tekniku tagħha f’dan il-qasam, pereż. sabiex jifformulaw strateġiji dwar iż-żieda tal-penetrazzjoni tal-klassifikazzjoni tal-impriżi mhux elenkati tagħhom jew sabiex jesploraw l-aħjar prattiki dwar l-istabbiliment ta’ entitajiet li kapaċi jipprovdu klassifikazzjonijiet jew jipprovdu gwida relatata lill-impriżi.

(12)Kemm għall-iskoperturi tal-proprjetà immobbli residenzjali kif ukoll għal dawk kummerċjali, ġew żviluppati approċċi aktar sensittivi għar-riskju mill-Kumitat ta’ Basel sabiex jirriflettu aħjar il-mudelli u l-istadji differenti ta’ finanzjament fil-proċess tal-kostruzzjoni.

(13)Il-kriżi finanzjarja tal-2008-2009 żvelat numru ta’ nuqqasijiet tat-trattament standardizzat kurrenti tal-iskoperturi tal-proprjetà immobbli. Dawn in-nuqqasijiet ġew indirizzati fl-istandards ta’ Basel III. L-istandards ta’ Basel III introduċew skoperturi għall-proprjetà immobbli li tipproduċi introjtu (income producing real estate, “IPRE”) bħala subkategorija ġdida tal-klassi tal-iskopertura korporattiva li hija soġġetta għal trattament iddedikat tal-piż tar-riskju sabiex jiġi rifless b’mod aktar akkurat ir-riskju assoċjat ma’ dawk l-iskoperturi, iżda wkoll sabiex tittejjeb il-konsistenza mat-trattament tal-IPRE skont l-Approċċ Ibbażat fuq il-Klassifikazzjonijiet Interni (Internal Rating Based Approach, “IRBA”) imsemmi fil-Kapitolu 3 tat-Titolu II tal-Parti III tar-Regolament (UE) Nru 575/2013.

(14)Għall-iskoperturi tal-proprjetà immobbli residenzjali u kummerċjali ġenerali, jenħtieġ li jinżamm l-approċċ tal-qsim tas-self fl-Artikoli 124-126 tar-Regolament, billi dan l-approċċ huwa sensittiv għat-tip ta’ mutwatarju u jirrifletti l-effetti tal-mitigazzjoni tar-riskju tal-kollateral immobiljari fil-piżijiet tar-riskju applikabbli, anki fil-każ ta’ proporzjonijiet għoljin “bejn is-self u l-valur” (loan-to-value, LTV). Madankollu, jenħtieġ li l-kalibrazzjoni tiegħu tiġi aġġustata f’konformità mal-istandards ta’ Basel III billi nstab li huwa konservattiv wisq għall-ipoteki bi proporzjonijiet ta’ LTV baxxi ħafna.

(15)Sabiex jiġi żgurat li l-impatti tal-minimu tal-output fuq is-self ipotekarju residenzjali b’riskju baxx mill-istituzzjonijiet li jużaw approċċi tal-IRB jinfirxu fuq perjodu twil biżżejjed u b’hekk jiġi evitat tfixkil għal dan it-tip ta’ self li jista’ jiġi kkawżat minn żidiet f’daqqa fir-rekwiżiti ta’ fondi proprji, huwa neċessarju li jiġi previst arranġament tranżizzjonali speċifiku. Għal kemm idum l-arranġament, meta jiġi kkalkolat il-minimu tal-output, jenħtieġ li l-istituzzjonijiet tal-IRB ikunu jistgħu japplikaw piż tar-riskju aktar baxx għall-parti tal-iskoperturi tal-ipoteki residenzjali tagħhom li titqies iggarantita minn proprjetà residenzjali skont l-SA-CR rivedut. Sabiex jiġi żgurat li l-arranġament tranżizzjonali jkun disponibbli biss għal skoperturi tal-ipoteki b’riskju baxx, jenħtieġ li jiġu stabbiliti kriterji xierqa ta’ eliġibbiltà, ibbażati fuq kunċetti stabbiliti użati fl-SA-CR. Jenħtieġ li l-konformità ma’ dawk il-kriterji tiġi vverifikata mill-awtoritajiet kompetenti. Minħabba li s-swieq tal-proprjetà immobbli residenzjali jistgħu jvarjaw minn Stat Membru għal ieħor, jenħtieġ li d-deċiżjoni dwar jekk l-arranġament tranżizzjonali għandux jiġi attivat titħalla f’idejn l-Istati Membri individwali. Jenħtieġ li l-użu tal-arranġament tranżizzjonali jiġi mmonitorjat mill-ABE.

(16)Bħala riżultat tan-nuqqas ta’ ċarezza u ta’ sensittività għar-riskju tat-trattament kurrenti tal-finanzjament spekulattiv ta’ proprjetà immobbli, ir-rekwiżiti ta’ kapital għal dawk l-iskoperturi bħalissa spiss jitqiesu li huma għoljin wisq jew baxxi wisq. Għalhekk, jenħtieġ li dan it-trattament jinbidel bi trattament dedikat għall-iskoperturi tal-ADC, li jinkludi self lil kumpaniji jew lil veikoli bi skop speċjali li jiffinanzjaw kwalunkwe akkwist tal-art għal skopijiet ta’ żvilupp u ta’ kostruzzjoni, jew l-iżvilupp u l-kostruzzjoni ta’ kwalunkwe proprjetà immobbli residenzjali jew kummerċjali.

(17)Huwa importanti li jitnaqqas l-impatt tal-effetti ċikliċi fuq il-valwazzjoni tal-proprjetà li tiggarantixxi self u li r-rekwiżiti ta’ kapital għall-ipoteki jinżammu aktar stabbli. Għalhekk, jenħtieġ li l-valur tal-proprjetà rikonoxxut għal finijiet prudenzjali ma jaqbiżx il-valur medju ta’ proprjetà komparabbli mkejla fuq perjodu ta’ monitoraġġ twil biżżejjed, sakemm il-modifiki għal dik il-proprjetà ma jżidux b’mod ċar il-valur tagħha. Sabiex jiġu evitati konsegwenzi mhux intenzjonati għall-funzjonament tas-swieq tal-bonds koperti, l-awtoritajiet kompetenti jistgħu jippermettu lill-istituzzjonijiet jivvalutaw mill-ġdid il-proprjetà immobbli fuq bażi regolari mingħajr ma japplikaw dawk il-limiti għal żidiet fil-valur. Jenħtieġ li l-modifiki li jtejbu l-effiċjenza enerġetika tal-bini u tal-unitajiet tad-djar jitqiesu bħala żieda fil-valur.

(18)In-negozju tas-self speċjalizzat jitwettaq b’veikoli bi skop speċjali li tipikament iservu bħala entitajiet mutwatarji, li għalihom ir-redditu fuq l-investiment huwa s-sors primarju tar-ripagament tal-finanzjament miksub. L-arranġamenti kuntrattwali tal-mudell ta’ self speċjalizzat jipprovdu lill-mutwanti bi grad sostanzjali ta’ kontroll fuq l-assi u s-sors primarju ta’ ripagament tal-obbligu huwa l-introjtu ġġenerat mill-assi li jkunu qed jiġu ffinanzjati. Għalhekk, sabiex jiġi rifless ir-riskju assoċjat b’mod aktar akkurat, jenħtieġ li dawk l-arranġamenti kuntrattwali jkunu soġġetti għal rekwiżiti ta’ kapital speċifiċi għar-riskju ta’ kreditu. F’konformità mal-istandards ta’ Basel III maqbulin internazzjonalment dwar l-assenjazzjoni tal-piżijiet tar-riskju għal skoperturi ta’ self speċjalizzati, jenħtieġ li tiġi introdotta klassi ddedikata ta’ skoperturi speċjalizzati skont l-SA-CR, u b’hekk tittejjeb il-konsistenza mat-trattament speċifiku diġà eżistenti ta’ self speċjalizzat skont l-approċċi IRB. Jenħtieġ li jiġi introdott trattament speċifiku għal skoperturi ta’ self speċjalizzati, li fih jenħtieġ li ssir distinzjoni bejn “finanzjament ta’ proġett”, “finanzjament ta’ oġġetti” u “finanzjament ta’ komoditajiet” sabiex jiġu riflessi aħjar ir-riskji inerenti ta’ dawk is-subklassijiet tal-klassi ta’ skoperturi speċjalizzati. Bħal fil-każ ta’ skoperturi għal impriżi, jenħtieġ li jiġu implimentati żewġ approċċi sabiex jiġu assenjati l-piżijiet tar-riskju, wieħed għall-ġurisdizzjonijiet li jippermetti l-użu ta’ klassifikazzjonijiet esterni għal skopijiet regolatorji u wieħed għall-ġurisdizzjonijiet li ma jippermettux dan.

(19)Filwaqt li t-trattament standardizzat il-ġdid għal skoperturi ta’ għoti ta’ self speċjalizzat mhux ikklassifikati stabbilit fl-istandards ta’ Basel III huwa aktar granulari mit-trattament standardizzat attwali tal-iskoperturi għal impriżi skont dan ir-Regolament, tal-ewwel ma huwiex sensittiv biżżejjed għar-riskju sabiex jirrifletti l-effetti ta’ pakketti ta’ titoli u ta’ ipotekazzjonijiet komprensivi normalment assoċjati ma’ dawn l-iskoperturi fl-Unjoni, li jippermettu lill-mutwanti jikkontrollaw il-flussi ta’ flus futuri li għandhom jiġu ġġenerati matul il-ħajja tal-proġett jew tal-assi. Minħabba n-nuqqas ta’ kopertura tal-klassifikazzjoni esterna ta’ skoperturi speċjalizzati ta’ self fl-Unjoni, it-trattament għal skoperturi ta’ self speċjalizzat mhux ikklassifikati stabbiliti fl-istandards ta’ Basel III jista’ joħloq ukoll inċentivi għall-istituzzjonijiet sabiex iwaqqfu l-finanzjament ta’ ċerti proġetti jew jieħdu riskji ogħla fi skoperturi ttrattati b’mod simili li jkollhom profili ta’ riskju differenti. Billi l-iskoperturi speċjalizzati ta’ self huma ffinanzjati l-aktar minn istituzzjonijiet li jużaw l-approċċ IRB li għandhom mudelli interni fis-seħħ għal dawn l-iskoperturi, l-impatt jista’ jkun partikolarment sinifikanti fil-każ ta’ skoperturi ta’ “finanzjament ta’ oġġetti”, li jistgħu jkunu f’riskju għal waqfien tal-attivitajiet, fil-kuntest partikolari tal-applikazzjoni tal-minimu tal-output. Sabiex jiġu evitati konsegwenzi mhux intenzjonati tan-nuqqas ta’ sensittività għar-riskju tat-trattament ta’ Basel għal skoperturi ta’ finanzjament ta’ oġġetti mhux ikklassifikati, jenħtieġ li skoperturi ta’ finanzjament ta’ oġġetti li jikkonformaw ma’ sett ta’ kriterji li kapaċi jbaxxu l-profil tar-riskju tagħhom għal standards ta’ “kwalità għolja” kompatibbli ma’ ġestjoni prudenti u konservattiva tar-riskji finanzjarji, jibbenefikaw minn piż tar-riskju mnaqqas. L-ABE għandha tiġi inkarigata sabiex tiżviluppa abbozzi ta’ standards tekniċi regolatorji li jispeċifikaw il-kundizzjonijiet għall-istituzzjonijiet sabiex jassenjaw skopertura ta’ self speċjalizzat għall-finanzjament ta’ oġġetti għall-kategorija ta’ “kwalità għolja” b’piż tar-riskju simili għall-iskoperturi ta’ finanzjament tal-proġetti ta’ “kwalità għolja” skont l-SA-CR. Jenħtieġ li l-istituzzjonijiet stabbiliti f’ġurisdizzjonijiet li jippermettu l-użu ta’ klassifikazzjonijiet esterni jassenjaw għall-iskoperturi ta’ self speċjalizzati tagħhom il-piżijiet tar-riskju ddeterminati biss mill-klassifikazzjonijiet esterni speċifiċi għall-ħruġ, kif previst mill-qafas ta’ Basel III.

(20)Jenħtieġ li l-klassifikazzjoni tal-iskoperturi fil-livell tal-konsumatur skont l-approċċi SA-CR u IRB tiġi allinjata aktar sabiex tiġi żgurata applikazzjoni konsistenti tal-piżijiet tar-riskju korrispondenti għall-istess sett ta’ skoperturi. F’konformità mal-istandards ta’ Basel III, jenħtieġ li jiġu stabbiliti regoli għal trattament differenzjat ta’ skoperturi fil-livell tal-konsumatur rotattivi li jissodisfaw sett ta’ kundizzjonijiet ta’ ripagament jew ta’ użu li kapaċi jbaxxu l-profil tar-riskju tagħhom. Dawn l-iskoperturi għandhom jiġu definiti bħala skoperturi għal “tranżatturi”. Jenħtieġ li l-iskoperturi għal persuna fiżika waħda jew aktar li ma jissodisfawx il-kundizzjonijiet kollha sabiex jitqiesu bħala skoperturi fil-livell tal-konsumatur jiġu ppeżati skont ir-riskju b’100 % skont l-SA-CR.

(21)L-istandards ta’ Basel III jintroduċu fattur tal-konverżjoni ta’ kreditu ta’ 10 % għal impenji kanċellabbli mingħajr kundizzjonijiet (“UCC”) fl-SA-CR. Dan x’aktarx li jirriżulta f’impatt sinifikanti fuq id-debituri li jiddependu fuq in-natura flessibbli tal-UCC sabiex jiffinanzjaw l-attivitajiet tagħhom meta jittrattaw il-fluttwazzjonijiet staġjonali fin-negozji tagħhom jew meta jimmaniġġaw bidliet mhux mistennijin għal terminu qasir fil-ħtiġijiet tal-kapital operatorju, speċjalment matul l-irkupru mill-pandemija tal-COVID-19. Għalhekk huwa xieraq li jiġi previst perjodu tranżizzjonali li matulu l-istituzzjonijiet jkomplu japplikaw fattur tal-konverżjoni ta’ kreditu null għall-UCC tagħhom, u, wara, sabiex jiġi vvalutat jekk żieda gradwali potenzjali tal-fatturi tal-konverżjoni ta’ kreditu applikabbli tkunx iġġustifikata sabiex l-istituzzjonijiet ikunu jistgħu jaġġustaw il-prattiki operattivi u l-prodotti tagħhom mingħajr ma jfixklu d-disponibbiltà tal-kreditu għad-debituri tal-istituzzjonijiet. Jenħtieġ li dak l-arranġament tranżizzjonali jkun akkumpanjat minn rapport imħejji mill-ABE.